《九日登城楼宋故都门》
明代·高叔嗣

佳节倚秋城，朋曹晚相逐。
窃怜坎廪心，暂寓登临目。
日落故乡坎，霜寒游子服。
百里览山河，千年看陵谷。
生欣盛时康，追叹亡王促。
帝功颓九五，霸气消百六。
犹能识宫观，但见登樵牧。
纵酒在高楼，悲歌对乔木。
身同司马病，怀异步兵哭。
举头望长天，万里来鸿鹄。
默寻阶除降，独去归茅屋。

作者简介：（1502—1538）明河南祥符人，字子业。号苏门山人。嘉靖二年进士。授工部主事，改吏部。历稽勋郎中。出为山西左参政，断疑狱，人称为神。迁湖广按察使。卒官。少受知李梦阳，与马理、王道切磋文艺。有《苏门集》。